bluuebunny/crossref_metadata_2025 huggingface dataset:
Ανοιχτοί Εκπαιδευτικοί Πόροι και Εκπαίδευση Ενηλίκων: τι μας διδάσκει η μέχρι σήμερα πρακτική, τι πρέπει να προσέξουμε για το μέλλον;
Authors: Βαγγελάτος Αριστείδης , Παναγιωτόπουλος Γεώργιος
Published: January 2018

H Εκπαίδευση Ενηλίκων (ΕΚΕ) είναι ένας τομέας ειδικού ενδιαφέροντος και σημασίας σε παγκόσμιο επίπεδο. Ειδικά για την Ευρωπαϊκή Ένωση, πρόσφατες μελέτες αναφέρουν ότι η σημερινή πραγματικότητα στην Ευρώπη (που αποτυπώνεται από στοιχεία όπως: ένας στους πέντε ενήλικες έχει μικρές δεξιότητες αλφαβητισμού και αριθμητικής, ένας στους τέσσερεις έχει τελειώσει μόνο πρωτοβάθμια εκπαίδευση ενώ ένας στους τρείς έχει σχεδόν μηδενικές δεξιότητες σε ΤΠΕ) επιβάλλει να δοθεί μεγαλύτερη έμφαση στην Εκπαίδευση Ενηλίκων. Στο πλαίσιο αυτό, φαίνεται ότι ένα από τα βασικά εργαλεία που μπορούν να χρησιμοποιηθούν για την υποστήριξη της ΕΚΕ είναι οι Ανοιχτοί Εκπαιδευτικοί Πόροι (ΑΕΠ). Οι ΑΕΠ έχουν εξελιχθεί ιδιαίτερα τα τελευταία χρόνια, γνωρίζοντας αυξανόμενη αποδοχή σε όλες τις βαθμίδες της εκπαίδευσης. Μέχρι και το τέλος της προηγούμενης δεκαετίας, οι ΑΕΠ αναπτύσσονταν κυρίως με έμφαση στην τυπική εκπαίδευση (πρωτοβάθμια, δευτεροβάθμια και τριτοβάθμια) ή την μη τυπική για τους ενήλικες που είχαν ήδη ένα καλό επίπεδο μόρφωσης. Τα τελευταία χρόνια όμως υπάρχει μια προσπάθεια οι ΑΕΠ και γενικότερα η ανοιχτή εκπαίδευση να καλύψουν όλο το φάσμα της μη τυπικής εκπαίδευσης, καθώς και όλο το ηλικιακό φάσμα των ενηλίκων, ανεξαρτήτως πρότερων γνώσεων και δεξιοτήτων.
Εκπαιδευτική Ραδιοτηλεόραση 2.0: Ψηφιακός Γραμματισμός στα Οπτικοακουστικά Μέσα σε Διαδικτυακά Περιβάλλοντα Μάθησης
Authors: Papadimitriou Sofia Theodor
Published: January 2018

Η εποχή μας κατακλύζεται από ένα σύνολο τεχνολογιών με κυρίαρχες την τηλεόραση και το διαδίκτυο, η σύγκλιση των οποίων προσφέρει νέες προκλήσεις στην εκπαίδευση. Αξιοποιώντας τις συνεχώς εξελισσόμενες τεχνολογίες του διαδικτύου, τα σχολεία με ευρυζωνική πρόσβαση έχουν τη δυνατότητα να αξιοποιούν οπτικοακουστικό υλικό σε νέες πλατφόρμες διάθεσης με τη μορφή “μέσων ροής” την επιθυμητή στιγμή. Τα ολοκληρωμένα μαθησιακά περιβάλλοντα που στηρίζονται στα “μέσα ροής” επιφέρουν αλλαγές στη διδασκαλία εμπλέκοντας τους μαθητές σε πλούσιες αλληλεπιδραστικές μαθησιακές εμπειρίες και μετατρέποντάς τους από παθητικούς δέκτες σε ενεργούς συμμετέχοντες. Η Εκπαιδευτική Ραδιοτηλεόραση στο πλαίσιο της ψηφιακής της μετάβασης, στοχεύει στην υποστήριξη του ψηφιακού γραμματισμού στα Οπτικοακουστικά Μέσα στο σύγχρονο σχολείο, προσφέροντας στις ομάδες των μαθητών και εκπαιδευτικών, το περιβάλλον και τα εργαλεία για να αναπτύξουν τα δικά τους οπτικοακουστικά και γενικότερα ψηφιακά έργα. Στο άρθρο παρουσιάζονται συμπεράσματα από την εξαετή εμπειρία της Εκπαιδευτικής Ραδιοτηλεόρασης 2.0 και προβληματισμοί και προτάσεις για έναν νέο ρόλο της εν μέσω των προκλήσεων που αναδύονται από τη σύγκλιση των τεχνολογιών τηλεόρασης και διαδικτύου καθώς και από τα χαρακτηριστικά της εκπαίδευσης του 21ου αιώνα.
Ενισχύοντας τη διδασκαλία της Φύσης της Επιστημονικής Γνώσης μέσω συνεργατικής διεξαγωγής πειράματος σε περιβάλλον διαδραστικής τηλεδιάσκεψης.
Authors: Αρλαπάνος Γεώργιος Πέτρος , Καπόλας Γεώργιος
Published: January 2018

Η παρούσα εκπαιδευτική πρακτική σχεδιάστηκε και υλοποιήθηκε κατά το σχολικό έτος 2016-17, στο πλαίσιο πρωτοκόλλου συνεργασίας μεταξύ δύο σχολείων της δευτεροβάθμιας εκπαίδευσης σε διαφορετικούς νομούς και με στόχο τη διδασκαλία ορισμένων χαρακτηριστικών της Φύσης της Επιστημονικής Γνώσης στη Βιολογία της Α’ Λυκείου, όπως, εμπειρική τεκμηρίωση, κριτική, συναίνεση επιστημονικής κοινότητας, ποικιλότητα και μεταβλητότητα επιστημονικής μεθόδου, δημιουργικότητα, υποκειμενικός χαρακτήρας, προσωρινότητα. Ως μεθοδολογία, επιλέχθηκε η συνεργατική διεξαγωγή πειράματος σε περιβάλλον διαδραστικής τηλεδιάσκεψης  με ταυτόχρονη χρήση κοινόχρηστων εγγράφων σε πραγματικό χρόνο. Ενεπλάκησαν δύο εκπαιδευτικοί ΠΕ.04.04 και τέσσερα τμήματα (δύο ζεύγη απομακρυσμένων τμημάτων) με σύνολο 100 περίπου μαθητών. Η διδασκαλία έλαβε χώρα στη διάρκεια  δύο ανεξάρτητων διδακτικών ωρών, ανά ζεύγος τμημάτων. Το εκπαιδευτικό σενάριο είχε σκοπό την πειραματική καταγραφή  του χρόνου αντίδρασης, δηλαδή του χρονικού διαστήματος ανάμεσα σε ένα εξωτερικό ερέθισμα (οπτικό, ακουστικό κλπ) και σε μια συνειδητή σωματική αντίδραση. Η συνεργατική οργάνωση στην προετοιμασία και υλοποίηση του πειράματος, αλλά και η διαλεκτική που αναπτύχθηκε σε πραγματικό χρόνο ανάμεσα στους απομακρυσμένους μαθητές – επιστήμονες, διαμόρφωσε μια συνθήκη πραγματικής επιστημονικής έρευνας και αλληλεπίδρασης. Έτσι, θεωρούμε πως η διαδραστική τηλεδιάσκεψη ενίσχυσε το βιωματικό χαρακτήρα της διδασκαλίας και συνακόλουθα ευνόησε την ανάδειξη χαρακτηριστικών της Φύσης της Επιστημονικής Γνώσης. Επιπρόσθετα, εντοπίστηκαν οφέλη σε παιδαγωγικό, κοινωνικό και μαθησιακό επίπεδο ενώ σημειώθηκαν τόσο προβληματισμοί όσο και προτάσεις βελτίωσης.
Διερεύνηση των στάσεων των Εκπαιδευτικών απέναντι στη χρήση των ταμπλετών στη διδασκαλία/εκμάθηση της γαλλικής γλώσσας
Authors: Κρυστάλλη Πηνελόπη Σταύρος , Ηλία Ιωάννα Αντωνιος
Published: January 2018

Έχει αποδειχθεί ότι η ένταξη των Τεχνολογιών της Πληροφορίας και της Επικοινωνίας (ΤΠΕ) στη διαδικασία της διδασκαλίας/εκμάθησης της ξένης γλώσσας έχει επιφέρει σημαντικές αλλαγές στο επάγγελμα του καθηγητή της ξένης γλώσσας, στον ρόλο του, στη στάση του και στις εκπαιδευτικές πρακτικές που υιοθετεί. H παραδοσιακή και οδηγούμενη από τον εκπαιδευτικό διδασκαλία έδωσε τη θέση της στην Ηλεκτρονική μάθηση (e-learning) και πρόσφατα στη Μάθηση μέσω κινητών Συσκευών (ΜΚΣ) (m-learning). Η ταχεία εξέλιξη των κινητών συσκευών και των λογισμικών διευκόλυνε την ανάπτυξη εφαρμογών για την εκμάθηση της ξένης γλώσσας σε κινητές συσκευές και ιδιαίτερα σε ταμπλέτες. Η παρούσα έρευνα, επιχειρεί να διερευνήσει τη στάση των εν ενεργεία καθηγητών της γαλλικής γλώσσας απέναντι στο ενδεχόμενο της ένταξης της ταμπλέτας στη σχολική τάξη ως εκπαιδευτικό εργαλείο. Ως εργαλείο έρευνας χρησιμοποιήθηκε το ερωτηματολόγιο, στο οποίο επιλέχθηκαν ερωτήσεις με τρόπο ώστε να συνδέουν τα θεωρητικά μοντέλα με την εν λόγω έρευνα και να απαντούν στα ερευνητικά ερωτήματα. Στην έρευνα συμμετείχαν 106 καθηγητές γαλλικής γλώσσας προερχόμενοι από διαφορετικά μέρη της Ελλάδος.Τα αποτελέσματα της έρευνας μας έδωσαν τη δυνατότητα αφενός να εντοπίσουμε τη στάση των καθηγητών της γαλλικής γλώσσας ως προς την ένταξη και χρήση της ταμπλέτας στην εκπαιδευτική διαδικασία αφετέρου τους παράγοντες που επηρεάζουν τη στάση αυτή.
Ανοικτή πρόσβαση και ανοικτή μάθηση: κοινωνικός αποκλεισμός - σύγχρονες πολιτικές και στρατηγικές ανάπτυξης
Authors: Palaska Charalampia
Published: January 2018

Η σύνδεση της Ανοικτής Εκπαίδευσης (Α.Ε.) με την ελευθερία πρόσβασης στη μάθηση επιχειρεί μια ριζοσπαστική προσέγγιση της έννοιας ‘’εκπαίδευση’’. Η κατάργηση διακρίσεων βάσει κοινωνικών, οικονομικών και δημογραφικών κριτηρίων εγκαινιάζει τη νέα υπόσταση της μαθησιακής διαδικασίας, μέσω της οποίας ο αποκλεισμός εξαλείφεται προκειμένου να λάβει χώρα η κοινωνική ένταξη του ατόμου. Η παρούσα μελέτη επικεντρώνεται στην παράθεση του εκπαιδευτικού σκοπού της Ανοικτής Εκπαίδευσης, ως καινοτόμου εκπαιδευτικής διαδικασίας, που αναιρεί διακρίσεις και περιορισμούς. Εν συνεχεία, επιχειρείται η εννοιολογική προσέγγιση του όρου του ‘’κοινωνικού αποκλεισμού’’, καθώς και των αιτιών που τον γεννούν και τον τροφοδοτούν, αλλά και των επιπτώσεων που επιφέρει στα άτομα που τον βιώνουν. Ωστόσο, κρίνεται απαραίτητος ο διαχωρισμός του κοινωνικού από τον εκπαιδευτικό αποκλεισμό προκειμένου να διαπιστωθεί αν και κατά πόσο ο πρώτος εξαρτάται από τον τελευταίο, και αντιστρόφως. Επίσης, θα αναζητήσουμε τον τρόπο προσαρμογής της Α.Ε. στα τρέχοντα κοινωνικά και οικονομικά δεδομένα διότι, αν και έχουμε διαπιστώσει το ριζοσπαστικό της ρόλο, η Ανοικτή Εκπαίδευση οφείλει να επαναπροσδιορίσει την πολιτική της χαράζοντας νέα στρατηγική για το μέλλον που ολοένα και μεταβάλλεται.
Διδάσκοντας τις πηγές ενέργειας στο δημοτικό με τη μέθοδο της Μικτής Μάθησης
Authors: Αλεξίου Λαμπρινή Νικόλαος , Γαβανά Δήμητρα Δημήτριος , Παπαναστασίου Αποστολία Σπυρίδων
Published: January 2018

Στη παρούσα εργασία παρουσιάζεται ένα προτεινόμενο σχέδιο μαθήματος για τη διδασκαλία της ενότητας «Ανανεώσιμες και μη πηγές ενέργειας» της Φυσικής της ΣΤ’ τάξης Η προτεινόμενη διδακτική πρόταση της οποίας ο σχεδιασμός βασίστηκε στο παιδαγωγικό μοντέλο της κοινωνικοπολιτισμικής θεωρίας χρησιμοποιεί χαρακτηριστικά της ανεστραμμένης τάξης, η οποία αποτελεί εφαρμογή της μικτής μάθησης. Τα παιδαγωγικά οφέλη της ανεστραμμένης τάξης αναλύονται με τη βοήθεια της βιβλιογραφικής ανασκόπησης. Στη προτεινόμενη διδακτική πρόταση γίνεται χρήση του εκπαιδευτικού συνεργατικού περιβάλλοντος Εdmodo, διαδικτυακών εργαλείων που ενισχύουν την δημιουργικότητα, όπως το Linoit και ψηφιακών εργαλείων, όπως ο εννοιολογικός χάρτης Xmind. Λόγω του ότι θεωρούμε απαραίτητη την αξιολόγηση της προτεινόμενης υβριδικής διδασκαλίας προτείνουμε εν κατακλείδι κριτήρια βάση των οποίων θα σχεδιαστεί μια διαβαθμισμένη κλίμακα αξιολόγησης, η οποία θα λειτουργήσει ως οδηγός για την αποτίμηση της.
Assessing Student Performance by Learning Analytics Dashboards
Authors: Gkontzis Andreas F. , Karachristos Christoforos V. , Lazarinis Fotis , Stavropoulos Elias C. , Verykios Vassilios S.
Published: January 2018

Στο σημερινό ανταγωνιστικό επιχειρηματικό περιβάλλον, πολλές και διαφορετικές εφαρμογές παράγουν ένα τεράστιο όγκο δεδομένων, τα οποία συνήθως αναφέρονται ως μεγάλα δεδομένα. Τα συστήματα Επιχειρηματικής Ευφυίας και Ανάλυσης εφαρμόζονται όλο και περισσότερο από τον δημόσιο και τον ιδιωτικό τομέα για την παρακολούθηση σύνθετων δεδομένων σε Ταμπλό και την αποτελεσματική υποστήριξη λήψης αποφάσεων. Τα Επιχειρησιακά Ταμπλό, ως πλήρη συστήματα εκτέλεσης πληροφοριών, επιτρέπουν την SECTION A: theoretical papers, original research and scientific articles 102 εξέταση των επιχειρηματικών επιδόσεων προς καθορισμένους στόχους, σε ένα οπτικό διαδραστικό περιβάλλον. Τα ιδρύματα της εξ’ αποστάσεως εκπαίδευσης εφαρμόζουν παρόμοιες μεθοδολογίες για τη διαχείριση της έκρηξης εκπαιδευτικών δεδομένων χρησιμοποιώντας τεχνικές εξόρυξης δεδομένων και απεικόνισης. Η έλλειψη καθημερινής ανάλυσης δεδομένων σε πραγματικό χρόνο και η καθυστέρηση στην άμεση παρουσίαση κρίσιμων πληροφοριών, περιορίζουν τις πρόωρες αποφάσεις των εκπαιδευτικών. Με την εμφάνιση των Ταμπλό Ανάλυσης Εκπαιδευτικών Δεδομένων ως ένα πλήρες σύστημα μέτρησης, συλλογής, ανάλυσης και ταυτόχρονης απεικόνισης ζωτικών γνώσεων σε ένα προσαρμόσιμο περιβάλλον εργασίας, παρέχεται στους διδάσκοντες η έγκαιρη επίγνωση της τρέχουσας προόδου των φοιτητών. Η μελέτη αυτή διερευνά συγκεκριμένα LAD στην πλατφόρμα Moodle, καθώς τα εφαρμόζει σε ένα σεμινάριο που προσφέρεται από το Εργαστήριο Μεθοδολογίας και Τεχνολογίας Εκπαιδευτικού Περιεχομένου στο Ελληνικό Ανοικτό Πανεπιστήμιο και απεικονίζει τα ευρήματα της παρακολούθησης των αλληλεπιδράσεων των φοιτητών. Η συμβολή της εργασίας αφορά την ενίσχυση της λήψης αποφάσεων από τους εκπαιδευτικούς και τον αυτο-προβληματισμό των φοιτητών παρακολουθώντας τη δραστηριότητά τους και παρέχοντας εγκαίρως ακριβή ανατροφοδότηση.
Παιδαγωγική εφαρμογή του πολυμεσικού εκπαιδευτικού λογισμικού CourseLab σε μαθητές Δημοτικού σχολείου
Authors: ΔΑΛΑΡΗ ΑΙΜΙΛΙΑ ΓΕΩΡΓΙΟΣ
Published: January 2018

Το Sharable Content Object Reference Model (SCROM) είναι ένα σύνολο προτύπων και προδιαγραφών για την ανάπτυξη, τη συσκευασία και τη διανομή εκπαιδευτικού υλικού υψηλής ποιότητας, όποτε και οπουδήποτε, αυτό απαιτείται. Στην παρούσα εργασία θα γίνει μία σύντομη αναφορά στο δωρεάν εργαλείο για τη δημιουργία μαθησιακών αντικειμένων σε μορφή SCROM, αυτό του CourseLab. Σκοπός είναι η ανάδειξη της αποτελεσματικής αξιοποίησης των ΤΠΕ στην εκπαιδευτική πρακτική μέσω διδακτικών εφαρμογών οι οποίες βασίζονται στη σχεδίαση και την ανάπτυξη ηλεκτρονικών μαθημάτων με τη χρήση των εργαλείων συγγραφής. Παράλληλα, ενθαρρύνεται η ενεργή συμμετοχή και η αυτονομία των μαθητών στη μαθησιακή διαδικασία καθώς ο μαθητής μπορεί να αποφασίζει πότε και πόσο θέλει να μάθει. Η εργασία ξεκινά με μία αναφορά στην έννοια του e- learning και μετέπειτα, αναπτύσσεται το διδακτικό σενάριο το οποίο απευθύνεται σε μαθητές ΣΤ’ Δημοτικού σχολείου και έχει σαν τίτλο «Η σημασία της ελιάς στην αρχαία Ελλάδα». Η παρουσίαση της θεματικής ενότητας αποτελείται από 3 κεφάλαια και 3 επιμέρους τεστ. Στο τέλος, υπάρχει ένα τελικό τεστ αξιολόγησης για τον εκπαιδευόμενο. Το μάθημα υλοποιείται με τη μέθοδο εφαρμογής και ειδικότερα με θεωρία και ασκήσεις μέσω λογισμικού εξ' αποστάσεως εκπαίδευσης βασισμένο στο μοντέλο ADDIE.
Η διαδικασία δημιουργίας animation κατά την υλοποίηση του πολιτιστικού προγράμματος "Λαϊκή - ψηφιακή τέχνη μια σχέση μαγική: Ερωτόκριτος" την ώρα διδασκαλίας του μαθήματος της Πληροφορικής (ΤΠΕ)
Authors: Λαμπροπούλου Αναστασία Ιωάννης
Published: January 2018

Σε αυτή την εργασία περιγράφεται μια μελέτη περίπτωσης χρήσης της διαδικασίας του animation κατά την υλοποίηση του πολιτιστικού προγράμματος "Λαϊκή - ψηφιακή τέχνη μια σχέση μαγική: Ερωτόκριτος". Το εν λόγω πρόγραμμα υλοποιήθηκε την ώρα διδασκαλίας του μαθήματος της πληροφορικής (ΤΠΕ) και συγκεκριμένα στα αντικείμενα της παραγωγής υλικού πολυμέσων και επεξεργασίας video από τους μαθητές. Όλα αυτά με βάση το αναλυτικό πρόγραμμα στη ΣΤ' τάξης του Ενιαίου Ολοήμερου Δημοτικού. H διάρκεια του προγράμματος ήταν 5 μήνες με διαθέσιμη 1 ώρα την εβδομάδα, αυτή του παραπάνω αναφερόμενου μαθήματος. Κατά τη διάρκεια του προγράμματος οι μαθητές ήρθαν σε επαφή με το σπουδαίο ποίημα του Βιτζέντζου Κορνάρου, δραματοποίησαν τη σκηνή του αποχαιρετισμού, χρησιμοποίησαν δημιουργικά τον υπολογιστή και τις νέες τεχνολογίες και γνώρισαν την τέχνη του animation. Επίσης συνεργάστηκαν αρμονικά, σκηνοθέτησαν, δημιούργησαν κατασκευές, ζωγράφισαν, οργάνωσαν έκθεση στο τέλος της χρονιάς. Όλα αυτά αποτέλεσαν μια σημαντική εμπειρία στη σχολική ζωή τους που τους έδωσε χαρά και εμπιστοσύνη στις δυνατότητές τους.
Διλήμματα στρατηγικής στην αρχιτεκτονική της κατάρτισης των δημοσίων υπαλλήλων
Authors: RAMMATA MARIA
Published: January 2018

Η εκπαίδευση των δημοσίων υπαλλήλων αποτελεί προτεραιότητα για κάθε Κυβέρνηση στο βαθμό που μέσα από την αποδοτική εργασία των δημοσίων λειτουργών, ως αποτέλεσμα της εκπαίδευσης, αναμένεται να παραχθούν σημαντικά αποτελέσματα κατά την υλοποίηση του κυβερνητικού έργου. Η κατάρτιση των δημοσίων υπαλλήλων σε θέματα που συνδέονται με τα καθήκοντά τους, πρέπει να πληροί προδιαγραφές ποιότητας όπως αυτές καταγράφονται σε ένα δομημένο εκπαιδευτικό σχέδιο το οποίο καλείται κάθε δημόσια υπηρεσία να επεξεργαστεί, να εφαρμόσει και να αξιολογήσει. Η ποιοτική προετοιμασία των κατάλληλων προγραμμάτων κατάρτισης και η μετέπειτα υλοποίησή τους εξαρτάται σε μεγάλο βαθμό και από τη συστηματική συνεργασία μεταξύ των Διευθύνσεων Εκπαίδευσης των κατά τόπους υπηρεσιών και του Εθνικού Κέντρου Δημόσιας Διοίκησης και Αυτοδιοίκησης ως του αναγνωρισμένου εθνικού φορέα που επιμελείται της κατάρτισης και της ανάπτυξης του προσωπικού της δημόσιας διοίκησης. Η τεκμηρίωση των προσφερόμενων επιμορφώσεων, η παρακολούθηση της υλοποίησής τους ώστε να μην παρεκκλίνει από τις προδιαγραφές ποιότητας που θέτει το εκπαιδευτικό σχέδιο, καθώς και η συνεχής αξιολόγηση της επίπτωσης της επιμόρφωσης, θα προσδώσει ακόμη πιο θεαματικά αποτελέσματα στην κατάρτιση των δημοσίων υπαλλήλων. Επιπλέον, η δυνατότητα καλύτερης οργάνωσης της συνεργασίας μεταξύ του κεντρικού πυλώνα κατάρτισης και αποκεντρωμένων φορέων εκπαίδευσης θα επιφέρει ενισχυμένα αποτελέσματα για μία αποδοτική και αποτελεσματική προσέγγιση του ανθρώπινου παράγοντα στην ελληνική δημόσια διοίκηση.
Νοηματοδοτήσεις διαστάσεων της αξιολόγησης στην τριτοβάθμια εξ αποστάσεως εκπαίδευση
Authors: Ιωακειμίδου Βασιλική , Λιοναράκης Αντώνης
Published: January 2018

Ο τρόπος που νοηματοδοτούν διαστάσεις της αξιολόγησης φοιτητές και Καθηγητές Σύμβουλοι και η συσχέτισή τους με τη βιβλιογραφία αποτελούν αντικείμενο συζήτησης του παρόντος άρθρου με αφορμή την αξιοποίηση δύο ερωτηματολογίων που συμπλήρωσαν περισσότεροι από 1.000 φοιτητές και 300 διδάσκοντες στο ΕΑΠ, καθώς και συνεντεύξεις με τους βασικούς εμπλεκόμενους στην εκπαιδευτική διαδικασία, καθηγητές με θεσμικό ρόλο σε θέματα αξιολόγησης στο πανεπιστήμιο και field experts. Ως ζητούμενο τελικά προκύπτει ο διάλογος ανάμεσα σε όλους τους ενδιαφερόμενους για την ανάδειξη οπτικών και τη συνδιαμόρφωση αντιλήψεων και παρεμβάσεων με την αξιοποίηση δεδομένων που προέρχονται από αξιολογικές διαδικασίες και στόχο τη διαρκή βελτίωση της ποιότητας στη διδασκαλία και μάθηση σε ανοικτά πανεπιστήμια που προσφέρουν εξ αποστάσεως σπουδές.
Gamification as tool to raise sociocultural awareness
Authors: ΣΙΤΑΣ ΕΥΑΓΓΕΛΟΣ
Published: January 2018

Σε αυτό το άρθρο θα χρησιμοποιήσουμε την παιχνιδοποίηση ως εργαλείο με στόχο την ενίσχυση της αφοσίωσης του χρήστη, ενισχύοντας την κοινωνική αλλά και την πολιτισμική του συνείδηση. Θα υπογραμμίσουμε το γεγονός ότι ο τομέας των παιχνιδιών για μάθηση είναι πλέον ώριμος και ότι μέσα από το παιχνίδι έννοιες, όπως: «ταυτότητα» και παιχνίδι μπορούν να συνυπάρξουν. Προς αυτή την κατεύθυνση, ένα βασικό ερώτημα είναι το εξής: πώς μπορούν οι άνθρωποι να μάθουν καλύτερα ψηφιακά; Σήμερα, τα ψηφιακά παιχνίδια έχουν αναδυθεί από το φόντο στο προσκήνιο των πολιτισμών μας και διαδραματίζουν βασικό ρόλο. Προκειμένου να δοθεί απάντηση σε αυτά τα ερωτήματα, θα παρουσιαστούν εδώ μερικά παραδείγματα, δηλαδή παιχνίδια από τον ιστότοπο των Ηνωμένων Εθνών που προσφέρουν διαπολιτισμικές εμπειρίες και αποσκοπούν στην ανάπτυξη κοινωνικής και πολιτιστικής συνείδησης.
Ο Οπτικός Γραμματισμός Μέσω του Μοντέλου Salmon στην εξ Αποστάσεως Συμπληρωματική Δευτεροβάθμια Εκπαίδευση
Authors: ΚΟΝΤΟΓΟΥΡΗ ΕΥΑΝΘΙΑ ΑΝΑΣΤΑΣΙΟΣ , ΚΟΤΡΕΤΣΟΥ ΣΤΑΜΑΤΙΑ ΙΩΑΝΝΗΣ , ΜΗΛΙΩΤΗΣ ΓΕΩΡΓΙΟΣ , ΤΕΡΕΖΑΚΗΣ ΜΙΧΑΗΛ , ΣΟΦΟΣ ΑΛΙΒΙΖΟΣ
Published: January 2018

Η παρούσα εργασία περιγράφει μια μελέτη περίπτωσης κατά την οποία σχεδιάστηκε ένα διδακτικό σενάριο επί του οποίου οργανώθηκε μια μαθητική κοινότητα ηλεκτρονικής μάθησης στο πλαίσιο ενός εξ αποστάσεως προγράμματος περιβαλλοντικής εκπαίδευσης. Το δείγμα μελέτησε σύγχρονα περιβαλλοντικά προβλήματα ρύπανσης της θάλασσας μέσα από έργα τέχνης, ενσωματώνοντας ένα από τα εργαλεία Web 2.0, το Wiki. Οι μαθητές αξιολόγησαν πολλαπλώς το διδακτικό σενάριο με τη χρήση ερωτηματολογίων και συνεντεύξεων, ενώ αξιοποιήθηκαν και τα ημερολόγια αναστοχασμού της ερευνήτριας. Με τα ερευνητικά ερωτήματα διερευνήθηκαν οι απόψεις των μαθητών και των καθηγητών σχετικά με τη χρήση της εικόνας ως μαθησιακό εργαλείο κριτικής σκέψης και η μεθοδολογία της εξ αποστάσεως εκπαίδευσης.  Τα αποτελέσματα έδειξαν ότι υπάρχουν ισχυρές ενδείξεις πως η εικόνα μπορεί να ενταχθεί με επιτυχία σε μια κοινότητα ηλεκτρονικής μάθησης και να υποστηριχθεί από το Wiki. Συγκεκριμένα, η εικόνα φαίνεται να είναι ένα καινοτόμο, ενδιαφέρον, πρωτότυπο διδακτικό εργαλείο, το οποίο προσφέρει δυνατότητες ανακαλυπτικής μάθησης και δημιουργικής σκέψης. Αρχικά, οι μαθητές αντιμετώπισαν δυσκολίες αφού δεν είχαν εξοικειωθεί με τη χρήση της τέχνης στην εκπαιδευτική διεργασία. Επίσης, δυσκολεύτηκαν στην έκφραση των συναισθημάτων τους με αφορμή ένα έργο τέχνης, όμως τελικά αποκτήθηκαν γνώσεις αλλά και δεξιότητες επικοινωνίας, δημιουργικότητας και συνεργασίας. Τέλος, υπάρχουν ισχυρές ενδείξεις ότι η μικτή μεθοδολογία της εξ αποστάσεως εκπαίδευσης  ενισχύει περισσότερο τις ηλεκτρονικές κοινότητες μάθησης.
Μετάβαση από το σχολείο στο πανεπιστήμιο: μέσα μάθησης και τρόποι αξιοποίησης της τεχνολογίας από νεοεισερχόμενους φοιτητές - υποψήφιους εκπαιδευτικούς
Authors: Παναγιωτακόπουλος Χρήστος , Κουστουράκης Γεράσιμος , Σαμαράς Χρήστος , Σταυρόπουλος Ηλίας , Βερύκιος Βασίλειος
Published: January 2018

Η παρούσα εργασία είναι αποτέλεσμα έρευνας τεσσάρων ακαδημαϊκών ετών, από το 2013 ως 2017, στο Παιδαγωγικό Τμήμα Δημοτικής Εκπαίδευσης (Π.Τ.Δ.Ε) του Πανεπιστημίου Πατρών. Η έρευνα απευθύνεται στους νεοεισερχόμενους φοιτητές του Τμήματος. Ο σκοπός της έρευνας είναι να διαπιστωθούν οι τρόποι μάθησης στο μεταβατικό στάδιο από το σχολείο στο πανεπιστήμιο και να αναζητηθούν οι τάσεις χρήσης στο διαδίκτυο και των μέσων κοινωνικής δικτύωσης για εκπαίδευση, πληροφόρηση και επικοινωνία.
Using a MOOC in an undergraduate face-to-face course
Authors: Ανδρεάτος Αντώνιος Σπυράγγελος
Published: January 2018

Στο παρόν άρθρο περιγράφεται η επικουρική χρήση ενός ανοικτού μαζικού διαδικτυακού μαθήματος (MOOC) σε ένα τεχνολογικό μάθημα σε μια τάξη παραδοσιακής διδασκαλίας της Σχολής Ικάρων καθώς και η αποδοχή του και η επίδραση που είχε στους φοιτητές (ικάρους). Πρόκειται για το μάθημα των Τεχνολογιών Διαδικτύου που περιλαμβάνει μια σειρά τεχνολογιών και λογισμικών (HTML, CSS, HTTP, PHP, phpMyAdmin και τον διακομιστή Apache), γνωστή ως στοίβα LAMP, και διδάσκεται στο 5ο εξάμηνο. Προαπαιτούμενο μάθημα είναι οι Βάσεις Δεδομένων (με το λογισμικό MySQL) του 4ου εξαμήνου και ο προγραμματισμός του 3ου εξαμήνου, ενώ ακόμα απαιτείται ευχέρεια στην χρήση του λειτουργικού συστήματος Linux και των εντολών του κελύφους (bash commands). Τελικός στόχος του μαθήματος είναι η κατασκευή διαδικτυακών εφαρμογών. Χαρακτηριστικό γνώρισμα των μαθημάτων πληροφορικής είναι η διαρκής εξέλιξη που συνεχώς αναβαθμίζει τις τεχνολογίες και απαιτεί διαρκή και επίπονη επιμόρφωση των διδασκόντων ώστε να προσφέρουν πάντοτε την πλέον επίκαιρη γνώση.
Η εφαρμογή της αντίστροφης τάξης στην εκπαιδευτική διαδικασία : Τάσεις και προοπτικές
Authors: Παγγέ Τζένη , Κατσιγιάννη Σωτηρία , Λέκκα Άσπα , Σακελλαρίου Μαρία
Published: January 2018

Η “αντίστροφη τάξη” είναι ένα μοντέλο μάθησης που στηρίζεται στην αντιστροφή της εκπαιδευτικής διαδικασίας. Το εκπαιδευτικό αυτό μοντέλο, προσφέρει πολλά πλεονεκτήματα όπως η ενεργός συμμετοχή των μαθητών, παροχή κινήτρων και η αλληλεπίδραση των μελών της τάξης σε συνδυασμό με την ανάπτυξη της αυτόνομης μάθησης. Στα μειονεκτήματα του συγκαταλέγονται η έλλειψη πρόσβασης των μαθητών στο διαδίκτυο, η ανάγκη για άρτια τεχνολογική κατάρτιση των εκπαιδευτικών και η αρνητική στάση που πιθανώς να έχουν ακόμη ορισμένοι εκπαιδευτικοί και μαθητές απέναντι στις τεχνολογίες. Στην παρούσα εργασία, επιχειρείται να προσεγγιστεί το μοντέλο της αντίστροφης τάξης μέσω της μετα-ανάλυσης ερευνητικών άρθρων. Σύμφωνα με τα αποτελέσματα της έρευνας, η εφαρμογή της αντίστροφης τάξης είναι μια δραστηριότητα που εμπλέκει ενεργά τους μαθητές στην εκπαιδευτική διαδικασία και βοηθά στην αλλαγή αντιλήψεων απέναντι στην εκπαίδευση ενώ παράλληλα προωθεί τη συνεργατικότητα και την αλληλεπίδραση, χωρίς να εγγυάται πάντοτε τη βελτίωση των ακαδημαϊκών επιδόσεων των μαθητών σε σύγκριση με το παραδοσιακό μοντέλο μάθησης.
Εμπειρίες από την Αξιοποίηση της Ανεστραμμένης Τάξης για τη Διδασκαλία των Μαθηματικών στην Πρωτοβάθμια Εκπαίδευση
Authors: Μουζάκης Χαράλαμπος Ν , Κουτρομάνος Γιώργος , Ζερβός Γρηγόριος , Σουδίας Ιωάννης , Κατσιαγιάννη Βικτωρία
Published: January 2018

Η παρούσα έρευνα αποτελεί μέρος μιας ευρύτερης ερευνητικής προσπάθειας, αντικείμενο της οποίας είναι η διερεύνηση των παραγόντων που επηρεάζουν την εισαγωγή και την αξιοποίηση της ανεστραμμένης τάξης στις τελευταίες τάξεις του Δημοτικού Σχολείου. Το άρθρο αυτό εστιάζει σε μια πτυχή αυτής της έρευνας και ειδικότερα στη διερεύνηση των απόψεων και των εμπειριών των μαθητών και των εκπαιδευτικών από την οργάνωση και διάρθρωση των διδακτικών δραστηριοτήτων στο πλαίσιο της εφαρμογής της ανεστραμμένης τάξης σε τέσσερις τάξεις της Ε΄ Δημοτικού. Επίσης, διερευνήθηκαν οι απόψεις των σχεδιαστών του ψηφιακού περιεχομένου της ανεστραμμένης τάξης. Ως μελέτη περίπτωσης επελέγη η ενότητα «Κλάσματα» των Μαθηματικών της Ε΄ τάξης του Δημοτικού Σχολείου. Για τον σκοπό αυτό σχεδιάστηκαν τέσσερα ψηφιακά μαθήματα με τα αντίστοιχα φύλλα εργασίας τους. Τα δεδομένα συλλέχθηκαν μέσω ημερολογίων από μαθητές και εκπαιδευτικούς καθώς και συνεντεύξεων με τους σχεδιαστές των ψηφιακών μαθημάτων. Τα αποτελέσματα της έρευνας έδειξαν ότι η ανεστραμμένη διδασκαλία είχε θετική αποδοχή από τους μαθητές και έδωσε την ευκαιρία στους εκπαιδευτικούς να αξιοποιήσουν περισσότερο διδακτικό χρόνο στην τάξη για την ολοκλήρωση ασκήσεων και την επίλυση προβλημάτων. Από την άλλη πλευρά, τα αποτελέσματα έδειξαν ότι η παιδαγωγική και τεχνολογική γνώση που είναι απαραίτητη για την ανάπτυξη των ψηφιακών περιεχομένων σε συνδυασμό με το κόστος του τεχνολογικού εξοπλισμού καθιστά δύσκολα γενικεύσιμη τη μεθοδολογία της ανεστραμμένης τάξης. Τέλος, η ανάπτυξη της ικανότητας αυτόνομης μάθησης - ιδιαίτερα όταν πρόκειται για μαθητές του Δημοτικού Σχολείου - και το ζήτημα της αξιοποίησης της ανεστραμμένης τάξης με τρόπο που να λειτουργεί υποστηρικτικά για όλους τους μαθητές έτσι ώστε να μειώνονται οι προϋπάρχουσες μαθησιακές διαφορές αποτελούν ζητήματα στα οποία η μελλοντική έρευνα χρειάζεται να δώσει απαντήσεις.
Η χρήση του eportfolio ως βασικού μέσου αξιολόγησης και αυτοαξιολόγησης της πορείας του μαθητή στην πρωτοβάθμια εκπαίδευση
Authors: Δάρρα Μαρία Δημήτριος , Χαραλάμπους Άγγελος
Published: January 2018

Βασικός σκοπός της παρούσας εργασίας είναι να διερευνήσει και να καταγράψει τις στάσεις και τις αντιλήψεις εκπαιδευτικών της πρωτοβάθμιας εκπαίδευσης σχετικά με την εφαρμογή του Ηλεκτρονικού Φακέλου Εργασιών Μαθητή (eportfolio) ως μία εναλλακτική μορφή αξιολόγησης των μαθητών και ως εργαλείο αυτοαξιολόγησης από τους μαθητές. Η έρευνα διεξήχθη κατά τη διάρκεια του δεύτερου εξαμήνου του σχολικού έτους 2016-2017 με τη μέθοδο του ανώνυμου γραπτού ερωτηματολογίου το οποίο συμπληρώθηκε από 215 εκπαιδευτικούς πρωτοβάθμιας εκπαίδευσης όλων των ειδικοτήτων του νομού Αττικής. Από τα αποτελέσματα της έρευνας προκύπτει ότι η συντριπτική πλειοψηφία των ερωτηθέντων θεωρεί, ότι πρέπει να αλλάξει ολοκληρωτικά το υφιστάμενο σύστημα αξιολόγησης των μαθητών, να εφαρμοστούν εναλλακτικές μορφές αξιολόγησης και να καταργηθεί η ποσοτική αξιολόγηση. Αναφορικά με την αξιοποίηση του eportfolio για την αξιολόγηση και  την αυτοαξιολόγηση των μαθητών, οι ερωτηθέντες στη συντριπτική τους πλειοψηφία δηλώνουν ότι δεν γνωρίζουν καθόλου ή γνωρίζουν ελάχιστα για το eportfolio, καθώς και ότι δεν εφαρμόζουν καθόλου ή εφαρμόζουν ελάχιστα το eportfolio, αν και πάνω από τα δύο τρίτα των εκπαιδευτικών θεωρούν πως είναι αρκετά σημαντική η εφαρμογή του eportfolio ως μία εναλλακτική μορφή αξιολόγησης και αυτοαξιολόγησης του μαθητή.
Συμπληρωματική εξ αποστάσεως σχολική εκπαίδευση και συνεργατική μάθηση μέσω περιβαλλόντων συνδιαμόρφωσης περιεχομένου
Authors: Γούτα Ειρήνη , Αντωνίου Παναγιώτης , Παπαδάκης Σπύρος
Published: January 2018

Η συνεργατική τεχνολογικά υποστηριζόμενη μάθηση από απόσταση είναι ένα νέο σχετικά ερευνητικό πεδίο με διεθνές ερευνητικό ενδιαφέρον. H παρούσα εργασία παρουσιάζει το μεθοδολογικό πλαίσιο και τα αποτελέσματα της μελέτης η οποία υλοποιήθηκε στο πλαίσιο συμπληρωματικής εκπαίδευσης μέσω ενός ψηφιακού περιβάλλοντος συνδιαμόρφωσης περιεχομένου (Wiki). Το δείγμα αποτέλεσαν 35 μαθητές και μαθήτριες δύο τμημάτων της Α Γυμνασίου, που αποτέλεσαν τις ομάδες, Ελέγχου και Πειραματική. Η οργάνωση της Μαθητικής Κοινότητας Διερεύνησης από απόσταση ήταν αποτέλεσμα εκπαιδευτικού σχεδιασμού με σκοπό τη βελτίωση της γνωστικής επίδοσης των μαθητών στο «Λόγο» μέσω της συνεργατικής γραφής, στο πλαίσιο του μαθήματος της Γλωσσικής διδασκαλίας και Έκφρασης. Η διερεύνηση της συμμετοχής των μαθητών στις δραστηριότητες συνεργατικής γραφής έγινε α) συγκρίνοντας τη γνωστική τους επίδοση στο Λόγο (ως προς περιεχόμενο, δομή και έκφραση) με αυτή μαθητών της τυπικής τάξης, μέσω ρουμπρίκας αξιολόγησης β) αναλύοντας τα ποσοστά διερεύνησης και εμβάθυνσης της Γνώσης, μέσω Ανάλυσης Περιεχομένου των αναρτήσεων στο Wiki και γ) ελέγχοντας την Παρουσία των μελών της εξ αποστάσεως συνεργατικής κοινότητας, σύμφωνα με τους δείκτες του μοντέλου της Κοινότητας Διερεύνησης (CoI) (Γνωστική, Κοινωνική και Διδακτική Παρουσία). Τα αποτελέσματα δείχνουν ότι, με τον κατάλληλο εκπαιδευτικό σχεδιασμό, μια συνεργατική  κοινότητα μάθησης από απόσταση μπορεί να βελτιώσει την επίδοση στο Λόγο,  να οδηγηθεί σε εμβάθυνση Γνώσης και να σημειώσει υψηλά ποσοστά  στους τρεις  δείκτες παρουσίας.
Πρόγραμμα Συμπληρωματικής εξ Αποστάσεως Εκπαίδευσης στην Μη Τυπική Εκπαίδευση: Μελέτη Περίπτωσης στο μάθημα Νεοελληνικής Γλώσσας Β’ Λυκείου
Authors: ΚΟΥΤΖΕΚΛΙΔΟΥ ΒΑΣΙΛΙΚΗ ΑΝΑΣΤΑΣΙΟΣ , ΜΑΥΡΟΕΙΔΗΣ ΗΛΙΑΣ
Published: January 2018

Η σύγχρονη αντίληψη για την εξ αποστάσεως εκπαίδευση, αφενός τη θεωρεί «ανοικτή» συνεχής και προσβάσιμη απ’ όλους, αφετέρου δίνει έμφαση στην ευέλικτη, αλληλεπιδραστική και πολυμορφική μεθοδολογία, που ανταποκρίνεται και απαντά στις μαθησιακές ανάγκες όλων των πολιτών. Στην Ελλάδα υπάρχουν ακόμα αρκετά εμπόδια στην υλοποίηση ενός καινούριου συστήματος σε σχολική τάξη τυπικής, ή μη τυπικής εκπαίδευσης, όπως το φροντιστήριο, παρότι το κίνητρο των μαθητών είναι ιδιαίτερα ανεβασμένο. Η παρούσα εργασία εξετάζει μία μελέτη περίπτωσης, μέσω έρευνας δράσης που αξιοποιεί την εξ αποστάσεως εκπαίδευση στη μη-τυπική εκπαίδευση στο μάθημα των Νέων Ελληνικών της Β΄ Λυκείου, σε φροντιστηριακό επίπεδο. Τα αποτελέσματα της έρευνας ήταν θετικά, όσον αφορά το ενδιαφέρον και την εμπλοκή των μαθητών. Συνεπώς, αναδεικνύεται η δυνατότητα ανάπτυξης τέτοιων προγραμμάτων που συνδυάζουν την συμβατική με την εξ αποστάσεως εκπαίδευση, εφόσον οργανωθούν με συνέπεια και εκπαιδευτούν κατάλληλα τόσο το εκπαιδευτικό προσωπικό όσο και οι μαθητές.
Project PRESS: εθνογραφικές προσεγγίσεις της εκπαίδευσης προσφύγων στην Ελλάδα
Authors: Δασκαλάκη Ήβη , Τσιώλη Σοφία , Ανδρουλάκης Γιώργος
Published: January 2018

Στην εισήγηση παρουσιάζεται το πλαίσιο και η μεθοδολογία της διεπιστημονικής –κοινωνιογλωσσολογικής και ανθρωπολογικής – εθνογραφικής έρευνας που διεξήχθη στο πλαίσιο του Έργου PRESS του Ελληνικού Ανοικτού Πανεπιστημίου, ενώ ταυτόχρονα γίνεται συνοπτική αναφορά και ανάλυση ορισμένων βασικών τάσεων που προέκυψαν στο ερευνητικό πεδίο. Το έργο P.R.E.S.S. (αρκτικόλεξο του Provision of Refugee Education and Support Scheme/Πρωτοβουλία Παροχής Εκπαίδευσης και Υποστήριξης στους Πρόσφυγες) στοχεύει στον σχεδιασμό και την υλοποίηση εκπαιδευτικών δράσεων και παρεμβάσεων υποστήριξης για τους πρόσφυγες, με έμφαση στην πρωτογενή έρευνα επικοινωνιακών, γλωσσικών και εκπαιδευτικών αναγκών και προσδοκιών των προσφύγων και στην εκπαιδευτική ενδυνάμωση παιδιών, εφήβων και ενηλίκων προσφύγων που βρίσκονται στην Ελλάδα. Η έρευνα που διεξάγει το Έργο PRESS (άξονας 1 του Έργου) είναι μια πολυτοπική εθνογραφική έρευνα ανίχνευσης αναγκών, αντιλήψεων, πρακτικών και προτεραιοτήτων σε σχέση με την εκπαίδευση προσφύγων διαφορετικών ηλικιακών ομάδων (παιδιών, εφήβων και ενηλίκων) και των δύο φύλων που κατοικούν σε δομές φιλοξενίας (στρατόπεδα, διαμερίσματα) στη Λέσβο, την Αττική και τη Θεσσαλονίκη. Η έρευνα είχε απώτερο στόχο να τροφοδοτήσει με ερευνητικά δεδομένα τον σχεδιασμό εκπαιδευτικών δράσεων, δηλαδή τους άξονες 2 και 3 του Έργου που αφορούν στη γλωσσική-πολιτισμική και κοινωνική “ένταξη προσφύγων” (άξονας 2), την ευαισθητοποίηση πολιτών, την υποστήριξη και την ενδυνάμωση προσφύγων (άξονας 3). Η εισήγηση είναι χωρισμένη σε δύο ενότητες: στην πρώτη ενότητα παρουσιάζεται το πλαίσιο και η μεθοδολογία της διεπιστημονικής έρευνας, καθώς και οι διαδικασίες μέσω των οποίων γίνεται η επεξεργασία των δεδομένων ώστε να μετουσιωθούν σε “γνώση”/ πληροφορία που τροφοδοτεί τις εκπαιδευτικές δράσεις. Στη δεύτερη ενότητα, αντλώντας δεδομένα από το πρωτογενές εθνογραφικό υλικό που συγκεντρώθηκε κατά τη διάρκεια της επιτόπιας έρευνας, δίνεται το στίγμα κάποιων σημαντικών τάσεων που φαίνεται να διαγράφονται στο πεδίο της εκπαίδευσης των προσφύγων διαφορετικών ηλικιακών ομάδων στη συνθήκη transit στην Ελλάδα με αναφορά στην τυπική (σχολική), μη-τυπική και άτυπη εκπαίδευση, τη γλώσσα και την επικοινωνία.
To ΜOOC or not to MOOC? Tαξιδεύοντας καινοτόμα στη γνώση με ένα ΜOOC του Mathesis
Authors: Σπάλα Χάριετ , Σπανακά Αδαμαντία Κωνστναίνος
Published: January 2018

Το κείμενο αυτό συζητά βασικές πτυχές και διαδικασίες ενός MOOC, δηλαδή, ενός Μαζικού Ανοικτού Διαδικτυακού Μαθήματος, με αφορμή την καταγραφή του γνωστικού ταξιδιού μιας εκπαιδευομένης σε ένα MOOC του Κέντρου Ανοικτών Διαδικτυακών Μαθημάτων ‘Mathesis’.Tαυτόχρονα, προσπαθεί να αναδείξει τις παιδαγωγικές αρχές που διευκόλυναν την εκπαιδευόμενη σε αυτή τη συναρπαστική πορεία της προς την αέναη γνώση.
Κοινωνικά Δίκτυα και Εξ Αποστάσεως Εκπαίδευση στη Ψηφιακή Εποχή: Σχεδιασμός και Υλοποίηση του Εκπαιδευτικού Κοινωνικού Δικτύου (ESN) του Εργαστηρίου Δια Βίου και Εξ Αποστάσεως Εκπαίδευσης του Πανεπιστημίου Κρήτης [Ε.ΔΙ.Β.Ε.Α]
Authors: Αναστασιάδης Παναγιώτης Σπύρος , Κωτσίδης Κωνσταντίνος Μιχαήλ , Μαρκάκης Νικόλαος
Published: January 2018

Η ανάδειξη της συμμετοχικής κουλτούρας αποτελεί ένα από τα βασικά χαρακτηριστικά γνωρίσματα των κοινωνικών δικτύων στη σημερινή εποχή, καθώς από τη φύση του λογικού τους σχεδιασμού ενθαρρύνουν τη συνεργατική δημιουργία περιεχομένου και τη διαμοίραση του σε άγνωστο κοινό. Η αξιοποίηση των μέσων κοινωνικής δικτύωσης στην εκπαίδευση και την εξ αποστάσεως εκπαίδευση, υπό παιδαγωγικές προϋποθέσεις, μπορεί να συμβάλλει στην καλλιέργεια κρίσιμων γνωστικών και κοινωνικών δεξιοτήτων.Σκοπός της εργασίας είναι η παρουσίαση ενός ολοκληρωμένου κοινωνικού δικτύου ,προσαρμοσμένο στις ανάγκες της εξ αποστάσεως εκπαίδευσης,  το οποίο σχεδιάστηκε και υλοποιήθηκε από το Εργαστήριο Προηγμένων Μαθησιακών Τεχνολογιών στη Δια Βίου και Εξ Αποστάσεως Εκπαίδευση [Ε.ΔΙ.Β.Ε.Α] του Παιδαγωγικού Τμήματος Δ.Ε του Πανεπιστημίου Κρήτης. [www.edivea.org ]
Η εφαρμογή της προσέγγισης της Διοίκησης Ολικής Ποιότητας στην Τριτοβάθμια Εκπαίδευση: η περίπτωση των ηλεκτρονικών διοικητικών υπηρεσιών
Authors: Δάρρα Μαρία Δημήτριος , Παπανθύμου Αναστασία
Published: January 2018

Βασικός στόχος της παρούσας εργασίας είναι να διερευνήσει το βαθμό συμβολής της προσέγγισης της Διοίκησης Ολικής Ποιότητας (ΔΟΠ) στη βελτίωση της ποιότητας των παρεχόμενων ηλεκτρονικών υπηρεσιών της γραμματείας ενός εκπαιδευτικού ιδρύματος τριτοβάθμιας εκπαίδευσης και συγκεκριμένα του Παιδαγωγικού Τμήματος Δημοτικής Εκπαίδευσης του Πανεπιστημίου Αιγαίου. Ειδικότερα, η έρευνα η οποία διεξήχθη κατά το δεύτερο εξάμηνο του ακαδημαϊκού έτους 2016-17, στοχεύει να εφαρμόσει συγκεκριμένα εργαλεία της ΔΟΠ για να εντοπίσει τα πιθανά προβλήματα και τις αστοχίες που παρουσιάζονται στις παρεχόμενες ηλεκτρονικές υπηρεσίες και στη συνέχεια να προτείνει διορθωτικές ενέργειες και να καταγράψει τις αναμενόμενες βελτιώσεις και τα αποτελέσματα μετά την εφαρμογή των διορθωτικών ενεργειών. Για την επιλογή των διαδικασιών στις οποίες εφαρμόστηκαν τα εργαλεία της ΔΟΠ χρησιμοποιήθηκε ερωτηματολόγιο που απαντήθηκε από 128 προπτυχιακούς φοιτητές και, επίσης, πραγματοποιήθηκε συνέντευξη με δύο άτομα από το προσωπικό της γραμματείας. Από τα αποτελέσματα της έρευνας προκύπτει, ότι τα αίτια αστοχίας που εντοπίστηκαν ήταν ο ανθρώπινος παράγοντος (φοιτητές, διδακτικό και διοικητικό προσωπικό) και αδυναμίες των ίδιων των ηλεκτρονικών υπηρεσιών. Επίσης, προτείνονται διορθωτικές ενέργειες που διορθώνουν σε κάποιο βαθμό τις αστοχίες που εντοπίστηκαν. Τέλος, προκύπτει ότι το τρίπτυχο άνθρωπος, τεχνολογίες πληροφορίας και επικοινωνιών και ΔΟΠ μπορεί να συμβάλει στη βελτίωση της ποιότητας των ηλεκτρονικών  υπηρεσιών όταν υπάρχει συνεργασία και δίνεται η δυνατότητα στα ενδιαφερόμενα μέρη να εκφράσουν τις απόψεις και τις προτάσεις τους για αυτές.
Ανάπτυξη, επικύρωση και έλεγχος της αξιοπιστίας ενός εργαλείου αειφορικής/βιώσιμης δικαιοσύνης για το μετασχηματισμό των αναλυτικών προγραμμάτων, της μάθησης και της διδασκαλίας
Authors: Makrakis Vassilios
Published: January 2018

Η παρούσα εργασία ασχολείται με την ανάπτυξη, την επικύρωση και τον έλεγχο αξιοπιστίας ενός εργαλείου αειφορικής/βιώσιμης δικαιοσύνης. Το εργαλείο αυτό δοκιμάστηκε εμπειρικά με τη συμμετοχή 258 φοιτητών του Παιδαγωγικού Τμήματος Δημοτικής Εκπαίδευσης στο Πανεπιστήμιο Κρήτης. Η ανάλυση αξιοπιστίας Cronbach α αποκάλυψε ότι τα στοιχεία που μετρούν τις δύο κλίμακες που συνιστούν την αειφορική/βιώσιμη δικαιοσύνη είναι έγκυρα και αξιόπιστα (α = 0,81 και a = 0,81 αντίστοιχα). Τονίζεται ότι ένα εργαλείο που μετρά ζητήματα αειφορικής/βιώσιμης δικαιοσύνης, εν γένει και ειδικότερα, για τη διδασκαλία, τη μάθηση και το πρόγραμμα σπουδών, θα μπορούσε να αποτελέσει σημείο εκκίνησης για την αύξηση της ευαισθησίας εκπαιδευτικών και μαθητών σε ζητήματα αειφορίας/βιωσιμότητας, ώστε να αποτελέσει καταλύτη για το μετασχηματισμό μη βιώσιμων συμπεριφορών και πρακτικών.
Γιατί Erasmus+; Σκέψεις και προβληματισμοί από τη συμμετοχή σε πρόγραμμα ΚΑ1, ERASMUS+: Ένταξη και διαφοροποιημένη διδασκαλία στην Ευρώπη
Authors: Μανούσου Ευαγγελία , Εκίζογλου Μερσίνα
Published: January 2018

Η παρούσα εργασία παρουσιάζει την υλοποίηση ενός προγράμματος ERASMUS+ KA1 στο 3ο Δημ. Σχολείο Αγίου Δημητρίου για το σχολικό έτος 2016-2017 και τους προβληματισμούς που προκύπτουν από αυτό. Πιο συγκεκριμένα το πρόγραμμα που υλοποιήθηκε αφορά στην κινητικότητα 5 εκπαιδευτικών του προσωπικού του σχολείου προκειμένου να λάβουν κατάρτιση σε θέματα ένταξης, συμπερίληψης και διαφοροποιημένης διδασκαλίας διαμορφώθηκε λαμβάνοντας υπόψη την νέα παιδαγωγική πρακτική που στοχεύει σε ένα σχολείο για όλους και συμβάλλει στην προαγωγή μιας πλουραλιστικής κοινωνίας, όπως η Ευρώπη 2020. Σκοπός του προγράμματος ήταν η βελτίωση της ενταξιακής εκπαίδευσης (inclusive education) του σχολείου η οποία αποτελεί προαπαιτούμενο της κοινωνικής ένταξης των μαθητών που προέρχονται από μειονότητες αλλά και της εκπαίδευσης της πλειονότητας ώστε να περιοριστούν οι προκαταλήψεις.
Η Ισπανία στους πρώιμους νέους χρόνους (15oς -17oς αι.)
Authors: Filippis Dimitris
Published: January 2018

Σκοπός: είναι να «διαβάσουμε» μαζί με τους φοιτητές και τις φοιτήτριες του Προγράμματος μας (ΙΣΠ), και ειδικότερα των Θ.Ε. μας, (ΙΣΠ21 και ΙΣΠ 22) την πρώιμη περίοδο των Νεότερων Χρόνων (15ος-18ος αι.), να  την ανακεφαλαιώσουμε και να την «εμπεδώσουμε» μαζί τους.  Προσδοκώμενα αποτελέσματα:  ύστερα από τη μελέτη του «παράλληλου κειμένου  ανακεφαλαίωσης» και τις «δραστηριότητες εμπέδωσής της», προσδοκούμε ότι οι φοιτητές και οι φοιτήτριες μας θα είναι σε θέση να επιλέξουν, να παρουσιάσουν, να αναλύσουν-εξηγήσουν τις βασικές έννοιες  της πολιτικής, κοινωνικής και πνευματικής εξέλιξης της Ισπανίας και της «ηγεμονίας» της στη Μεσόγειο και στον Ατλαντικό  κατ’ αυτή την εποχή. Εισαγωγικές παρατηρήσεις-διευκρινίσεις: Η παρούσα «πρόταση μελέτης» επιχείρησε-επιχειρεί να ικανοποιήσει την ανάγκη των φοιτητών μας για μια «πρώτη συνομιλία-συνεργασία» μεταξύ των δύο Προγραμμάτων, του Ευρωπαϊκού Πολιτισμού με  τον Ισπανικό Πολιτισμό, εφόσον ο δεύτερος, ο «δικός μας», είναι αναπόσπαστο «κομμάτι» του πρώτου. Το παρόν κείμενο «δοκιμάστηκε» πρώτα στις ΟΣΣ και στην Πλατφόρμα μας. Συνεπώς, η δημοσίευσή του εδώ ας θεωρηθεί μια πρώτη πρόταση αυτής της συνεργασίας-συμπόρευσης των δύο Π.Σ.
Η αναγκαιότητα ανάπτυξης συστημάτων υποστήριξης στην ανοικτή και εξ αποστάσεως εκπαίδευση: Βασικά ζητήματα και καλές πρακτικές
Authors: Λιοναράκης Αντώνης , Αποστολίδου Άννα , Μανούσου Ευαγγελία , Λιγούτσικου Έφη , Ιωακειμίδου Βασιλική , Παπαδημητρίου Σοφία , Χαρτοφύλακα Αντωνία-Μαρία
Published: January 2018

Η εκπαιδευτική υποστήριξη των φοιτητών στον χώρο της ανοικτής και εξ αποστάσεως εκπαίδευσης (ΑεξΑΕ) αποτελεί μια πολύπλευρη και καθοριστική παράμετρο ενίσχυσης και προώθησης της μαθησιακής και ακαδημαϊκής πορείας των εκπαιδευομένων. Πρόκειται για μια διαπίστωση που αντλεί από πλήθος ερευνητικών πορισμάτων περί της αναγκαιότητας αποτελεσματικής υποστήριξης των φοιτητών προκειμένου να αξιοποιηθεί στον μέγιστο βαθμό το εν δυνάμει μαθησιακό υπόβαθρό τους συναρτήσει των διαθέσιμων ψηφιακών επιλογών της ΑεξΑΕ, ως πολυμορφικής εκπαιδευτικής και μαθησιακής διεργασίας. Σκοπός του παρόντος άρθρου είναι η συνοπτική παρουσίαση του πλαισίου που διατρέχει την εν εξελίξει ερευνητική προσπάθεια του προγράμματος ΠΕΝΕΡ-16 του Ελληνικού Ανοικτού Πανεπιστημίου (ΕΑΠ), επιτονίζοντας την αναγκαιότητα ανάπτυξης ολοκληρωμένου υποστηρικτικού συστήματος φοιτητών στην κοινότητα μάθησης ενός εξ αποστάσεως εκπαιδευτικού τριτοβάθμιου ιδρύματος. Για τον σκοπό αυτό αρχικά παρουσιάζονται οι περιοχές υποστήριξης ειδικού ενδιαφέροντος, που διαρθρώνουν τη θεωρητική διερεύνηση του ερευνητικού προγράμματος (ΠΕΝΕΡ-16). Εν συνεχεία, η παράθεση καλών πρακτικών υποστήριξης εξ αποστάσεως πανεπιστημίων διεθνώς, αναδεικνύουν την αναγκαιότητα ύπαρξης υποστηρικτικού πλαισίου συνυφασμένου και με το ανάλογο πολιτισμικό πλαίσιο της αντίστοιχης χώρας αναφοράς, με στόχο την περαιτέρω καλλιέργεια ακαδημαϊκών και κοινωνικών δεσμών τόσο στον χώρο του πανεπιστημίου όσο και στο ευρύτερο κοινωνικό-πολιτικό πλαίσιο.
Προσαρμογή εκπαιδευτικού υλικού για ενήλικες πρόσφυγες: βασικά ζητήματα σχεδιασμού & ανάπτυξης υλικού
Authors: Αποστολίδου Άννα , Hartofylaka Antonia-Maria
Published: January 2018

Το άρθρο παρουσιάζει και αναλύει τις προκλήσεις που αντιμετωπίστηκαν κατά τη διαδικασία σχεδιασμού του εκπαιδευτικού υλικού στο πλαίσιο πολιτισμικής προσαρμογής εξ αποστάσεως εκπαίδευσης για ενήλικες πρόσφυγες που διαμένουν στην Ελλάδα. Η παρουσίαση βασίζεται σε διεπιστημονική έρευνα που διεξάγεται στο πλαίσιο του έργου P.R.E.S.S (Παροχή Προγράμματος Εκπαίδευσης και Υποστήριξης για τους Πρόσφυγες) και συγκεκριμένα στην επακόλουθη εφαρμογή των δράσεων 21 και 22 του έργου, οι οποίες στοχεύον στην προσαρμογή προϋπάρχοντος εκπαιδευτικού υλικού ούτως ώστε να ανταποκρίνεται στις ανάγκες και τις κοινωνικές συνθήκες του πληθυσμού-στόχου. Ειδικότερα, η παρουσίαση εξετάζει ζητήματα εκπαιδευτικής και πολιτισμικής προσαρμογής του υλικού με κύρια εστίαση στα παρακάτω ερωτήματα:α) πώς μπορεί να ανταποκριθεί καλύτερα το εκπαιδευτικό περιεχόμενο στις συνθήκες της κινητικότητας και της έκτακτης ανάγκης που αντιμετωπίζουν πολλοί εκπαιδευόμενοι,β) πώς μπορεί το εκπαιδευτικό υλικό, μέσα από διαβαθμισμένες και ποικίλες δραστηριότητες, να ανταποκριθεί στις διαφορετικές ανάγκες που παρουσιάζουν τα μεγάλα ακροατήρια στην εξ αποστάσεως μάθηση (φύλο, ηλικία, εθνότητα κοκ), γ) ποιοι παράγοντες επηρέασαν την επιλογή του υπό επεξεργασία εκπαιδευτικού υλικού, δεδομένου ότι πρόκειται για μια «πρώτη» συνάντηση των εκπαιδευόμενων με το ευρωπαϊκό εκπαιδευτικό σύστημα καιδ) ποιο ρόλο κατείχε η πρόσβαση σε τεχνολογικές δυνατότητες των εκπαιδευόμενων στον σχεδιασμό της μορφής και του περιεχομένου του εκπαιδευτικού υλικού.Τα αποτελέσματα της εφαρμογής της δράσης και της ανατροφοδότησης που θα προκύψει από διαστρωματομένο δείγμα ενηλίκων προσφύγων πρόκειται να πληροφορήσουν τον επανασχεδιασμό και τη θεωρητική προσέγγιση του εγχειρήματος.
Τα οφέλη των νηπιαγωγών από την συμμετοχή τους σε πρόγραμμα peer e-mentoring με στόχο την διδασκαλία αγγλικών στο νηπιαγωγείο.
Authors: Ευταξία Κωνσταντία Χρ. , Βαλαδίδου Αρετή
Published: January 2018

H χρήση του peer e-mentoring για την επιμόρφωση και συνεργασία νηπιαγωγών αποτελεί στην Ελλάδα μια καινοτόμα εκπαιδευτική πρακτική.  Η παρούσα έρευνα διεξήχθη με σκοπό να μελετήσει τα οφέλη μιας ομάδας νηπιαγωγών από την συμμετοχή τους σε ένα πρόγραμμα peer e-mentoring. Για έξι εβδομάδες (16/1-24/2/2017) πέντε νηπιαγωγοί που συμμετείχαν σε ένα πρόγραμμα peer e-mentoring, συναντιόταν μέσω της υπηρεσίας της τηλεδιάσκεψης του ΠΣΔ αλλά παράλληλα επικοινωνούσαν και με άλλους τρόπους (τηλεφωνικά, με mail, viber) με σκοπό την αλληλεπίδραση και την ανταλλαγή απόψεων για το περιεχόμενο και την πορεία των μαθημάτων που αφορούσαν το καινοτόμο πρόγραμμα της διδασκαλίας της αγγλικής γλώσσας στο νηπιαγωγείο με την χρήση των ΤΠΕ. Η οργάνωση του πλαισίου του προγράμματος έγινε από την peer e-mentor ενώ το περιεχόμενο των μαθημάτων και ο σχεδιασμός της εκπαιδευτικής διαδικασίας συντελέστηκε με την ενεργή συμμετοχή των mentees. Στο τέλος του προγράμματος peer e-mentoring, οι συμμετέχοντες με ατομικές συνεντεύξεις κατέθεσαν την εμπειρία τους. Τα ευρήματα της έρευνας ήταν ενθαρρυντικά και αποδεικνύουν ότι το peer e-mentoring μπορεί να αναδειχτεί σε μία πολύ αποτελεσματική πρακτική που μπορεί να βοηθήσει την επαγγελματική και συναισθηματική ανάπτυξη των νηπιαγωγών μειώνοντας την επαγγελματική τους απομόνωση .
Open Badges – Ανοικτές Ετικέτες Ποιότητας: Αποτίμηση Ποιοτικών Στοιχείων σε Συστήματα Ανοικτής Εκπαίδευσης
Authors: Papadimitriou Sofia Theodor , Niari Maria
Published: January 2018

Τα Open Badges – Ανοικτές Ετικέτες Ποιότητας είναι ψηφιακές αναπαραστάσεις επιτευγμάτων ή δεξιοτήτων, οι οποίες περιγράφουν το πλαίσιο, τη σημασία, τη διαδικασία και το αποτέλεσμα μιας δραστηριότητας μάθησης βάσει συγκεκριμένων κριτηρίων. Η συλλογή τους μπορεί να χρησιμεύσει ως ένα εικονικό βιογραφικό των δεξιοτήτων και προσόντων του κατόχου τους. Η πρακτική της δημιουργίας, της χορήγησης και της χρήσης των Badges συνδέεται με πρακτικές του Gamification (Παιχνιδοποίηση), λειτουργώντας ως κίνητρο για θετική συμπεριφορά αλλά και ως παιδαγωγικό εργαλείο. Παράλληλα, τα Open Badges – Ανοικτές Ετικέτες Ποιότητας έχουν τη δυνατότητα να γίνουν ένα εναλλακτικό σύστημα πιστοποίησης δεξιοτήτων και γνώσεων που αποκτήθηκαν μέσα από περιβάλλοντα μάθησης στο Διαδίκτυο είτε μικτά ή σε άλλα άτυπα μαθησιακά περιβάλλοντα. Σε αυτή την εργασία παρουσιάζουμε μελέτες περίπτωσης όπου έχουν αξιοποιηθεί Open Badges – Ανοικτές Ετικέτες Ποιότητας ή Σφραγίδες Ποιότητας ως πιστοποιητικά της αξιολόγησης εκπαιδευτικών πρακτικών στα νέα αναδυόμενα εκπαιδευτικά πλαίσια είτε σε πλαίσια μη τυπικής ή άτυπης μάθησης με έμφαση στα ανοικτά περιβάλλοντα.
Απόψεις φοιτητών/-τριών για τη σημασία των γραπτών εργασιών στην εξ αποστάσεως εκπαίδευση
Authors: Σπατιώτη (Spatioti) Αδαμαντία (Adamantia) Γεράσιμος (Gerasimos)
Published: January 2018

Στο πλαίσιο της παρούσας εργασίας εξετάστηκαν οι απόψεις φοιτητών/-τριών σχετικά με τη σημασία των γραπτών εργασιών στην εξ αποστάσεως εκπαίδευση και τη συμβολή τους στην ανάπτυξη αυτόνομης μάθησης μέσω της καλλιέργειας μεταγνωστικής σκέψης και αυτορρύθμισης. Προκειμένου να επιτευχθεί ο σκοπός αυτός της έρευνας διατυπώθηκαν ερευνητικά ερωτήματα σχετικά με τα εκπαιδευτικά οφέλη των γραπτών εργασιών, το ρόλο του/της Καθηγητή/-τριας - Συμβούλου και των εκπαιδευομένων κατά την εκπόνηση των γραπτών εργασιών καθώς και σχετικό ερώτημα με προτάσεις ανάδειξης των εργασιών σε ποιοτικότερη διαδικασία. Η έρευνα ήταν ποσοτική και πραγματοποιήθηκε με σπουδαστές/-στριες των ΜΠΣ “Επιστήμες της Αγωγής” και “Επιστήμες της Αγωγής: Ειδική Αγωγή και Εκπαίδευση Ατόμων με προβλήματα Προφορικού και Γραπτού Λόγου” της Σχολής Ανθρωπιστικών Σπουδών του ΕΑΠ. Ειδικά, για την έρευνα συντάχθηκε ερωτηματολόγιο το οποίο συμπλήρωσαν 56 φοιτητές/-τριες (βολική δειγματοληψία) ηλεκτρονικά. Σύμφωνα με τα αποτελέσματα της έρευνας, οι φοιτητές αναγνωρίζουν τα εκπαιδευτικά οφέλη των γραπτών εργασιών και είναι ικανοποιημένοι σε μεγάλο βαθμό τόσο από τον Καθηγητή-Σύμβουλο όσο και από τον ίδιο τους τον εαυτό. Εντούτοις, θεωρούν ότι οι γραπτές εργασίες στο ΕΑΠ αποτελούν απαραίτητη προϋπόθεση συμμετοχής στις τελικές εξετάσεις γεγονός που τις αναγάγει σε υποχρεωτική τυπική διαδικασία δυσχεραίνοντας την επικοινωνία με τον Καθηγητή-Σύμβουλο και υποβαθμίζοντας, έτσι, τον εκπαιδευτικό τους ρόλο.